SET ปิดบวก 12 จุด รับ Fund Flow ไหลเข้า-ลุ้นเศรษฐกิจฟื้นหลังวัคซีนต้าน “โควิด-19” คืบ
SET ปิดบวก 12 จุด รับ Fund Flow ไหลเข้า-ลุ้นเศรษฐกิจฟื้นหลังวัคซีนต้าน "โควิด-19" คืบ โดยดัชนีปิดตลาดวันนี้ ที่ระดับ 1,449.83 จุด บวก 11.51 จุด หรือ 0.80% มูลค่าการซื้อขาย 8.28 หมื่นล้านบาท
4 ธ.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,449.83 จุด บวก 11.51 จุด หรือ 0.80% มูลค่าการซื้อขาย 8.28 หมื่นล้านบาท
10 หุ้นดันดัชนีวันนี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยวันนี้ปรับตัวขึ้นได้ในทิศทางเดียวกับตลาดต่างประเทศ โดยตลาดหุ้นในภูมิภาคเอเชียต่างบวกกันเป็นส่วนใหญ่ เช่นเดียวกับตลาดในยุโรปที่เทรดบ่ายนี้ก็บวกได้ราว 0.5% เหมือนกันกับดาวโจนส์ฟิวเจอร์สที่บวกได้เล็กน้อย จากความคาดหวังการฟื้นตัวเศรษฐกิจหลังมีพัฒนาการวัคซีนต้านไวรัสโควิด-19
ทั้งนี้ ตลาดบ้านเรายังได้รับแรงหนุนจาก Fund Flow ที่ยังไหลเข้าอยู่ ส่งผลให้หุ้นขนาดใหญ่ปรับตัวขึ้น ทั้งหุ้นในกลุ่มพลังงาน, กลุ่มปิโตรเคมี และกลุ่มแบงก์ ที่ขึ้นนำตลาดในวันนี้ โดยเฉพาะกลุ่มพลังงานได้รับปัจจัยหนุนจากผลประชุมกลุ่มประเทศผู้ส่งออกน้ำมันและชาติพันธมิตร (โอเปกพลัส) ที่มีมติปรับลดกำลังการผลิตน้ำมัน 7.2 ล้านบาร์เรล/วัน จากปัจจุบันที่ระดับ 7.7 ล้านบาร์เรล/วัน โดยจะมีผลบังคับใช้ตั้งแต่เดือนม.ค.ปีหน้า อย่างไรก็ดี เมื่อดัชนีฯขึ้นทดสอบระดับ 1,450 จุด ก็เผชิญแรงขายทำกำไรออกมาระหว่างทาง เพื่อลดความเสี่ยงหลังขึ้นไปมาก และยังมีปัจจัยการแพร่ระบาดไวรัสโควิด-19 ในประเทศถ่วงด้วย รวมถึงตลาดบ้านเราก็จะปิดทำการหลายวัน
สำหรับแนวโน้มการลงทุนในสัปดาห์หน้า นายวีระวัฒน์ กล่าวว่า ตลาดฯคงจะแกว่งแคบ เนื่องจากตลาดเปิดทำการแค่ 2 วัน และยังต้องติดตามสถานการณ์การแพร่ระบาดไวรัสโควิด-19 ในประเทศอย่างใกล้ชิด ส่วนนอกประเทศให้รอติดตามตัวเลขนำเข้า-ส่งออกของจีนในสัปดาห์หน้า ส่วนคืนนี้ให้ติดตามตัวเลขจ้างงานนอกภาคเกษตรของสหรัฐ
พร้อมให้แนวรับ 1,410 จุด ส่วนแนวต้าน 1,455 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
 PTT    มูลค่าการซื้อขาย    3,959.88 ล้านบาท  ปิดที่  43.00 บาท  เพิ่มขึ้น  0.75 บาท
KBANK  มูลค่าการซื้อขาย    2,735.53 ล้านบาท  ปิดที่ 116.50 บาท  เพิ่มขึ้น  1.00 บาท
IVL    มูลค่าการซื้อขาย    2,354.09 ล้านบาท  ปิดที่  35.25 บาท  เพิ่มขึ้น  1.00 บาท
TMB    มูลค่าการซื้อขาย    2,091.62 ล้านบาท  ปิดที่   1.16 บาท  เพิ่มขึ้น  0.04 บาท
BAM    มูลค่าการซื้อขาย    2,001.16 ล้านบาท  ปิดที่  22.00 บาท  ลดลง   0.30 บาท
 
ตลาดหุ้นเอเชีย
